આ ઘટના બાદ અંજુની મમ્મી તબિયત બગડી ગઈ છે એમ જણાવીને કિકારામ ચૌધરીએ કહ્યું હતું કે ‘મને ૧૦ વર્ષનો એક દીકરો રિતેશ છે. ત્યાર બાદ અંજુ અને ૬ વર્ષની પૂજા એમ ૩ બાળકો છે. રિતેશ ૩૦ ઑક્ટોબરે કામસર મારી દુકાને આવ્યો હતો. રાતે આઠ વાગ્યાની આસપાસ અંજુએ તેની મમ્મીને કહ્યું કે તમે ભાઈને બોલાવીને લાવો, મારે તેની સાથે ફટાકડા ફોડવા છે. બીજાં બાળકો ફટાકડા ફોડી રહ્યાં હોવાથી તેને પણ ફોડવા હતા. એટલે તેની મમ્મી દુકાને આવી. એટલામાં તો સોસાયટીના સભ્યો મારી પત્નીને રસ્તામાં મળ્યા અને કહ્યું કે તમારી દીકરી સળગી રહી છે. પૂજા અને અંજુ ઘરમાં હતી અને તેની મમ્મીએ પાસે જ જવાનું હોવાથી બહારથી દરવાજો બંધ કરીને ગઈ હતી. આ સમાચાર મળતાં જ મારી પત્ની ભાગતી ઘરે ગઈ અને દરવાજો ખોલતાં જોયું કે અંજુ બેડરૂમની વિન્ડોમાં બેસી હતી અને અચાનક ફટાકડો તેના ડ્રેસમાં જતાં તે સળગી ગઈ હતી. તેને તરત જ પાસે આવેલી હૉસ્પિટલમાં લઈ ગયા હતા અને ત્યાંથી ઐરોલીની નૅશનલ બર્ન હૉસ્પિટલમાં શિફ્ટ કરી હતી. તે ૫૦ ટકાથી વધુ દાઝી ગઈ હતી. રાતે ત્રણ વાગ્યે ડૉક્ટરે તેને મૃત જાહેર કરી હતી. દીકરીને નજરની સામે સળગતી જોઈને તેની મમ્મીની હાલત ખરાબ થઈ ગઈ છે અને તેને હૉસ્પિટલમાં ઍડ્મિટ કરી છે.’